Ir-Regolament tal-Kunsill (KE) Nru 1329/2003
tal-21 ta' Lulju 2003
li jemenda r-Regolament (KE) Nru 992/95 fir-rigward ta' kwoti ta' tariffi għal ċerti prodotti agrikoli u tas-sajd li joriġinaw fin-Norveġja
IL-KUNSILL TA' L-UNJONI EWROPEA,
Wara li kkonsidra it-Trattat li jistabilixxi l-Komunità Ewropea, u partikolarment l-Artikolu 133 miġjub fih,
Wara li kkonsidra l-proposta mill-Kummissjoni,
Billi:
(1) Bis-saħħa tar-Regolament tal-Kunsill (KE) Nru 992/95 ta' l-10 ta' April 1995 li jiftaħ u jipprovdi għall-amministrazzjoni tal-kwoti ta' tariffi tal-Komunità għal ċerti prodotti agrikoli u tas-sajd li joriġinaw fin-Norveġja [1], kwoti tat-tariffi tal-Komunità ġew miftuħa għal ċerti prodotti agrikoli u tas-sajd li joriġinaw fin-Norveġja. Dawn il-kwoti kienu mogħtija permezz tal-Ftehim bejn il-Komunità Ekonomika Ewropea u r-Renju tan-Norveġja konkluż fl-14 ta' Mejju 1973 [2].
(2) Bi Ftehim fil-għamla ta' Skambju u Ittri bejn il-Komunità Ewropea u r-Renju tan-Norveġja u approvat bid-Deċiżjoni tal-Kunsill 2003/465/KE [3], iż-żewġ partijiet kienu qablu dwar konċessjoni bilaterali addizzjonali fil-kummerċ li jikkonċerna l-prodotti agrikoli. Bis-saħħa ta' dak il-ftehim, il-Komunità kienet intrabtet li tiftaħ, ta' kull sena u suġġett għal ċerti kondizzjonijiet, kwoti ta' tariffi annwali f'dazju żero għal numru ta' prodotti li joriġinaw fin-Norveġja.
(3) Il-kwoti ta' tariffi f'dan il-każ għandhom għalhekk ikunu miftuħa mill-1 ta' Jannar sal-31 ta' Diċembru ta' kull sena. Għall-ewwel sena kalendarja ta' l-applikazzjoni ta' dan ir-Regolament, il-volum sħiħ annwali għandu jkun imnaqqas fi proporzjon tal-parti tal-perjodu tal-kwota li jkun skada qabel il-ftuħ tal-kwoti.
(4) Il-volum tal-kwoti ta' tariffi taħt in-numri ta' l-ordni 09.0785 u 09.0786 għandu jkun ikkonvertit f'euro. L-ammont ta' euro għandu jkun stabbilit b'konformità ma l-Artikolu 18(2) tar-Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi l-Kodiċi Doganli tal-Komunità [4], billi juża r-rata tal-krone Norveġiż ippubblikata fl-1 ta' Ottubru 2002 fil-Ġurnal Uffiċjali tal-Komunitajiet Ewropej [5].
(5) Sa mill-1 ta' Jannar 204, huwa ntiż li jkunu amministrati l-kwoti tat-tariffi għal-prodotti tal-kodiċi NM 0204 fuq il-bażi tar-Regolament tal-Kunsill (KE) Nru 2529/2001 tad-19 ta' Diċembru 2001 dwar l-organizzazzjoni komuni fis-suq tal-laħam tan-nagħaġ u l-laħam tal-mogħoż [6]. Għalhekk il-kwota ta' tariffa għal dawk il-prodotti li joriġinaw fin-Norveġja għandha tkun amministrata permezz ta' l-arranġamenti stabbiliti bir-Regolament (KE) Nru 992/95 biss sat-tmiem tas-sena 2003. Għall-kumplament tax-xhur tas-sema 2003, disposizzjoni għandha ssir, fir-rigward ta' l-importazzjoni ta' dawk il-prodotti, li dokument ta' l-orġini għandu jkun ippreżentat b'konformità mad-disposizzjonijiet stabbiliti fuq il-bażi tar-Regolament (KE) Nru 2529/2001.
(6) Huwa għalhekk meħtieġ li jkun emendat ir-Regolament (KE) Nru 992/95 kif xieraq,
ADOTTAT DAN IR-REGOLAMENT:
Artikolu 1
Ir-Regolament (KE) Nru 992/95 huwa permezz tal-preżenti emendat kif ġej:
1. Il-paragrafu li ġej jiżdied ma' l-Artikolu 1:
"4. B'dana kollu, bħala deroga mill-paragrafu 3, fir-rigward tal-prodotti tal-kodiċi NM 0204, l-importaturi għandhom jippreżentaw dokument ta' l-oriġini b'konformità mad-disposizzjonijiet stabbiliti fuq il-bażi ta' l-Artikolu 16(1) u (4) tar-Regolament tal-Kunsill (KE) Nru 2529/2001 tad-19 ta' Diċembru 2001 dwar l-organizzazzjoni komuni fis-suq tal-laħam tan-nagħaġ u l-laħam tal-mogħoż [7]."
2. L-Anness I huwa emendat bi qbil ma' l-Anness ta' dan ir-Regolament.
Artikolu 2
1. Għall-2003, il-volum annwali tal-kwoti tat-tariffi li hemm provvediment dwarhom fir-Regolament (KE) Nru 992/95 kif emendat b'konformità ma l-Anness ta' dan ir-Regolament, għandhom ikunu mnaqqsa bi proporzjon tal-parti tal-perijodu ta' kwota f'xhur sħaħ li jkunu skadew qabel id-data li hemm provvediment dwarha fit-tieni paragrafu ta' l-Artikolu 3. Il-figura li tirriżulta minn din il-kalkolazzjoni għandha tkun imqarrba lejn l-unità sħiħa segwenti.
2. Għal-2003. il-volum miftuħ għal kwota ta' tariffa permes tan-numru ta' l-ordni 09.0761 għandu jkun 770 tunnellati.
Artikolu 3
Dan ir-Regolament għandu jidħol fis-seħħ fil-jum ta' wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mill-1 ta' Lulju 2003.
B'danakollu, fir-rigward tal-prodotti tal-kodiċi NM 0204, dan ir-Regolament għandu jkun japplika biss sal-31 ta' Diċembru 2003.
Dan ir-Regolament se jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, fil-21 ta' Lulju 2003.